
VENDIM
Nr. 43, datë 30.9.2025
Në zbatim të nenit 5, pika 1, germa “e”, dhe nenit 55, pika 9, të ligjit nr. 10091, datë 5.3.2009, “Për auditimin ligjor, organizimin e profesionit të audituesit ligjor dhe të kontabilistit të miratuar”, të ndryshuar; të vendimit të Këshillit të Ministrave nr. 786, datë 9.11.2016, “Për procedurat e përzgjedhjes dhe rastet e shkarkimit të anëtarëve, si dhe rregullat e organizimit e të funksionimit të Bordit të Mbikëqyrjes Publike”, të ndryshuar, Bordi i Mbikëqyrjes Publike në mbledhjen e tij, sipas rendit të ditës,
VENDOSI:

1. Miratimin e rregullores “Për investigimin dhe procedurat për marrjen e masave disiplinore”. 

2. Shfuqizimin e rregullores nr. 4, datë 29.3.2018, “Për investigimin dhe procedurat e marrjen e masave disiplinore”, e ndryshuar. 
Ky vendim hyn në fuqi pas botimit në Fletoren Zyrtare.

Kryetar: Dritan Fino

Anëtarë: Adriana Berberi, Luan Abazi, Martin Mici, Gjergji Duro

RREGULLORE

PËR INVESTIGIMIN DHE PROCEDURAT PËR MARRJEN E MASAVE DISIPLINORE

Miratuar me vendimin nr. 43, datë 30.9.2025, të Bordit të Mbikëqyrjes Publike.
KREU I

DISPOZITA TË PËRGJITHSHME

Neni 1

Qëllimi

1. Procesi i investigimit dhe vendosja e sanksioneve, dhe masave disiplinore kanë për qëllim zbulimin, korrigjimin e parandalimin e shkeljeve dhe sjelljeve të papajtueshme gjatë ushtrimit të veprimtarisë së auditimit ligjor dhe dhënies së sigurisë për raportimin e qëndrueshmërisë. Kjo rregullore ka për qëllim:

a) përcaktimin e kërkesave ligjore që lidhen me investigimin dhe marrjen e masave disiplinore nga ana e Bordit të Mbikëqyrjes Publike (BMP);

b) përcaktimin e parimeve për vendosjen e masave disiplinore jo me qëllim ndëshkimin, por mbrojtjen e interesit të publikut, nëpërmjet një sistemi efektiv dhe proporcional; 

ç) përcaktimin e parimeve të përgjithshme të funksionimit, mënyrës së funksionimit të procesit të investigimit dhe të marrjes së masave disiplinore nga ana e BMP-së, si dhe përbërjes të komisioneve të investigimit dhe disiplinës të ngritura pranë organizatave profesionale, të cilat janë subjekt i mbikëqyrjes së BMP-së. 

Neni 2

Baza ligjore

Kjo rregullore hartohet në zbatim të nenit 5, pika 1, germa “e”, dhe nenit 55, pika 9, të ligjit nr. 10091, datë 5.3.2009, “Për auditimin ligjor, organizimin e profesionit të audituesit ligjor dhe kontabilistit të miratuar”, të ndryshuar.

Neni 3

Fusha e zbatimit

1. Kjo rregullore zbatohet për procedurat dhe masat disiplinore të marra nga Bordi i Mbikëqyrjes Publike ndaj:

a) Audituesve ligjorë dhe shoqërive audituese;

b) Organizatës Profesionale të Audituesve Ligjorë (IEKA);

c) Subjekteve të tjera që janë drejtpërdrejtë ose indirekt, objekt i mbikëqyrjes së BMP-së, që shkelin dispozitat e ligjit për auditimin ligjor. 

2. Kjo rregullore parashikon, gjithashtu:

a) rregullat për investigimin e shkeljeve dhe sjelljeve të papajtueshme të audituesve ligjorë, shoqërive të auditimit, Organizatës Profesionale të Audituesve Ligjorë (IEKA), si edhe subjekteve të tjera të mbikëqyrjes, bazuar në kuadrin ligjor dhe rregullator në fuqi;

b) procedurat për shqyrtimin e ankesave të paraqitura pranë BMP-së;

c) procedurat administrative të shqyrtimit të shkeljeve disiplinore, si dhe përcaktimin e masës së gjobës brenda kufijve respektivë të nenit 55, pika 5, të ligjit për auditimin.

Neni 4

Përkufizime dhe shkurtime

1. Shkurtimet e përdorura në këtë rregullore kanë këto kuptime:

BMP: Bordi i Mbikëqyrjes Publike, autoriteti kompetent për marrjen e masave disiplinore, përgjegjës për mbikëqyrjen e audituesve ligjorë, shoqërive të auditimit dhe organizatave profesionale, në përputhje me ligjin nr. 10091, datë 5.3.2009, të ndryshuar;
KIDB: Komisioni i Investigimit dhe Disiplinës i ngritur nga BMP-ja, për të trajtuar rastet e shkeljeve ose sjelljeve të papajtueshme të subjekteve të mbikëqyrjes;
Subjekte të mbikëqyrjes: audituesit ligjorë, shoqëritë e auditimit, Organizata Profesionale e Audituesve Ligjorë (IEKA), organizatat profesionale të kontabilistëve të miratuar, si edhe çdo person fizik apo juridik që vepron në kundërshtim me ligjin për auditimin ligjor dhe është drejtpërdrejtë ose indirekt, objekt i mbikëqyrjes së BMP-së;
Shkelje ose sjellje të papajtueshme: Çdo veprim apo mosveprim nga subjektet e mbikëqyrjes, që janë në mospajtueshmëri me kuadrin ligjor dhe rregullator për auditimin, standardet ndërkombëtare të auditimit dhe sigurisë, parimet e etikës profesionale dhe kërkesat përkatëse të kodit të etikës, si dhe aktet nënligjore të nxjerra në zbatim të ligjit për auditimin;
Burim i hapur: Në kontekstin e informacionit, zakonisht i referohet informacionit që është i disponueshëm publikisht, i arritshëm dhe falas për t’u përdorur. Informacioni me burim të hapur konsiderohet kur: 

a) është i disponueshëm lirisht për publikun (p.sh.: në internet, në libra, media, etj.); 

b) mund të përdoret, shpërndahet dhe analizohet nga kushdo; 

c) nuk kërkon leje të veçantë ose të drejta aksesi.

2. Të gjitha termat e tjerë të përdorur në këtë rregullore janë të njëjta me ato të përdorura në nenin 2 të ligjit për auditimin.

KREU II

ORGANIZIMI DHE FUNKSIONIMI I KOMISIONIT TË INVESTIGIMIT DHE DISIPLINËS PRANË BMP-së DHE BASHKËRENDIMI ME KOMISIONET E ORGANIZATAVE PROFESIONALE
Neni 5

Ngritja e Komisionit të Investigimit dhe Disiplinës së BMP-së 

1. Me qëllim zbatimin e rregullave dhe procedurave të përcaktuara në këtë rregullore dhe aktet nënligjore, ngrihet dhe funksionon Komisioni i Investigimit dhe Disiplinës i BMP-së (KIDB).

2. KIDB-ja shqyrton rastet dhe zhvillon procedura të pavarura investigimi dhe disipline ndaj audituesve ligjorë, shoqërive të auditimit, Organizatës Profesionale të Audituesve Ligjorë (IEKA) dhe të çdo subjekti tjetër, që kryejnë shkelje ose sjellje të papajtueshme me ligjin për auditimin dhe aktet nënligjore në zbatim të tij.

3. Ngritja, funksionimi i KIDB-së, si edhe kriteret e anëtarëve përcaktohen në rregulloren për organikën e strukturës mbështetëse. 
4. Anëtarët e komisionit do të konfirmojnë pavarësinë për shmangien e konfliktit të interesit nga:

a) subjekti i investigimit;

b) personat e lidhur ose të interesuar me rastin në investigim.

5. Në rastin e konfliktit të interesit, anëtarët e komisionit duhet të tërhiqen menjëherë nga rasti, duke paraqitur arsyen e këtij konflikti interesi.

Neni 6

Objekti i veprimtarisë së KIDB-së 

1. KIDB-ja ka si objekt të veprimtarisë: 

a) shqyrtimin e ankesave të paraqitura, pranë BMP-së, ndaj audituesve ligjorë, shoqërive të auditimit, Organizatës Profesionale të Audituesve Ligjorë (IEKA), si edhe për subjektet e tjerë, në përputhje me fushëveprimin dhe kompetencat e përcaktuara në ligjin e auditimit ligjor dhe aktet nënligjore në zbatim të tij;

b) shqyrtimin e rasteve të shkeljeve të identifikuara në kuadër të kontrollit të sigurimit të cilësisë për audituesit ligjorë dhe shoqëritë e auditimit;

c) shqyrtimin e rasteve të shkeljeve të identifikuara, në kuadër të mbikëqyrjes së Organizatës Profesionale të Audituesve Ligjorë. 
2. Objekt i veprimtarisë së KIDB-së janë edhe të gjitha rastet e tjera të parashikuara në këtë rregullore që çojnë në nisjen e një procedure investigimi.

3. KIDB-ja harton dhe i paraqet BMP-së, brenda tre mujorit të parë të vitit pasardhës, raportin vjetor të veprimtarisë, lidhur me rastet e shqyrtuara dhe masat e propozuara, ku përfshihen:

a) një përshkrim për aktivitetin e kryer dhe rastet e shqyrtuara gjatë periudhës raportuese;

b) një përmbledhje të shkeljeve të identifikuara, lidhur me:

i. kuadrin ligjor dhe rregullator për auditimin dhe aktet nënligjore në zbatim të tij; 

ii. kërkesat përkatëse të Kodit të Etikës, të shpallur të detyrueshëm për zbatim; 

iii. standardet ndërkombëtare të auditimit dhe sigurisë;
c) rekomandimet dhe masat e ndërmarra;

Neni 7

Komisionit të Investigimit dhe Disiplinës të Organizatës Profesionale të Audituesve Ligjorë (KID)

1. Organizata Profesionale e Audituesve Ligjorë vë në funksionim një sistem efikas investigimi dhe monitorimi të disiplinës, si dhe respekton procedurat e kryerjes së investigimit, me qëllim zbulimin, korrigjimin dhe parandalimin e mangësive, që mund të vërehen gjatë kryerjes së shërbimit të auditimit ligjor dhe të shërbimeve profesionale të tjera dhe të lidhura nga audituesit ligjorë.

2. Organizata Profesionale e Audituesve Ligjorë harton rregulloren për investigimin dhe procedurat e masave disiplinore dhe funksionimin e komisionit të investigimit dhe disiplinës të ngritur pranë saj, në përputhje me ligjin për auditimin, akteve nënligjore, të nxjerra në zbatim të tij, si edhe këtë rregullore. 

3. Rregulloret e investigimit dhe të procedurave për marrjen e masave disiplinore miratohen nga bordi, sipas propozimit të këshillit drejtues. Para miratimit, BMP-ja jep mendimin lidhur me këtë rregullore, i cili është i detyrueshëm për t’u zbatuar.

4. Organizata Profesionale e Audituesve Ligjorë krijon Komisionin e Investigimit dhe Disiplinës (KID), me qëllim kryerjen e investigimit për aspekte brenda objektit të vet.

5. Mënyra e organizimit dhe funksionimit të këtij komisioni duhet të jetë në përputhje me ligjin për auditimin dhe aktet nënligjore në zbatim të tij dhe këtë rregullore.

6. KID-ja ka si objekt të veprimtarisë:

a) Shqyrtimin e ankesave të paraqitura ndaj anëtarëve të organizatës profesionale dhe kryen investigimin e rasteve të shkeljeve të standardeve profesionale dhe kërkesave përkatëse të etikës;

b) Shqyrtimin e rasteve të shkeljeve ose sjelljeve, të anëtarësisë së saj, që dëmtojnë reputacionin, sjelljet dhe komunikimet publike të papërshtatshme, veprimet dhe mosveprimet si rrjedhojë e neglizhencës profesionale, shkeljet e dispozitave të statutit dhe rregulloret e brendshme të organizatës;

c) Shqyrtimin dhe propozimin e masës disiplinore, pranë BMP-së, të rasteve të shkeljeve të identifikuara, në kuadër të delegimit të kryerjes së kontrollit të sigurimit të cilësisë për audituesit ligjorë ose shoqëritë audituese;

ç) Shqyrtimin e rasteve për investigim me kërkesë të BMP-së. 

7. Në rastin e konfliktit të interesit, anëtarët e komisionit duhet të tërhiqen menjëherë nga rasti, duke paraqitur arsyen e këtij konflikti interesi.

8. KID-ja harton raportin vjetor të veprimtarisë, lidhur me rastet e shqyrtuara dhe masat e propozuara, ku përfshihen: 

a) Një përshkrim për aktivitetin e kryer dhe rastet e shqyrtuara gjatë periudhës raportuese;

b) Një përmbledhje të shkeljeve të identifikuara, lidhur me:

i. shkeljet e standardeve profesionale dhe kërkesave përkatëse të etikës; 

ii. shkeljet ose sjelljet, e anëtarësisë së saj, që dëmtojnë reputacionin, sjelljet dhe komunikimet publike të papërshtatshme dhe në mospajtueshmëri me parimet themelore të Kodit të Etikës, veprimet dhe mosveprimet si rrjedhojë e neglizhencës profesionale, shkeljet e dispozitave të statutit dhe rregulloret e brendshme të organizatës; 

iii. rastet e shkeljeve të identifikuara në kuadër të delegimit të kryerjes së kontrollit të sigurimit të cilësisë për audituesit ligjorë dhe shoqëritë e auditimit. 

c) Rekomandimet dhe masat e ndërmarra;

9. Organizata Profesionale e Audituesve Ligjorë dërgon raportin vjetor të KID-së pranë BMP-së, brenda 3 (tre) mujorit të parë të vitit pasardhës. BMP-ja mund të japë rekomandime për përmirësim ose, në raste të veçanta, të kërkojë rishqyrtim të çështjeve të trajtuara. 

Neni 8

Propozimi i masave disiplinore nga organizata profesionale
1. Komisioni i disiplinës, i cili funksionon pranë Organizatës Profesionale të Audituesve Ligjorë, i drejtohet Bordit të Mbikëqyrjes Publike, duke i vënë në dispozicion edhe dokumentacionin përkatës që vërteton shkeljen që bie në kundërshtim me dispozitat e ligjit për auditimin apo të akteve nënligjore, të nxjerra në zbatim të tij.

2. Propozimi duhet të përmbajë të paktën informacionin, si më poshtë:

a) përshkrimin e procedurave të ndjekura nga KID-ja dhe të dispozitave të kuadrit ligjor dhe rregullator ku janë mbështetur këto procedura; 

b) dokumentacionin mbështetës për procedurat e ndjekura; 

c) përshkrimin e shkeljes dhe dispozitave të ligjit për auditimin apo të akteve nënligjore, të nxjerra në zbatim të tij;

ç) dokumentacionin që vërteton shkeljen së bashku me një relacion shpjegues në lidhje me shkeljen e evidentuar;

d) masa e propozuar, në përputhje me nenin 55 të ligjit për auditimin dhe dispozitat e kësaj rregulloreje. 
3. BMP-ja ndërmerr të gjitha veprimet e nevojshme, në përputhje me këtë rregullore, për të siguruar evidencën e duhur dhe dokumentacionin mbështetës në funksion të shqyrtimit të propozimit.

4. Organizata Profesionale e Audituesve Ligjorë duhet të dorëzojë, brenda 10 (dhjetë) ditëve pune, të gjithë informacionin dhe dokumentacionin e kërkuar nga BMP-ja.

5. Bordi nuk do të marrë vendim lidhur me propozimet për masa disiplinore për të cilat Organizata Profesionale e Audituesve Ligjorë ka kompetencën për të vendosur masa ndaj anëtarëve të saj, për aspekte brenda objektit të rregullave të brendshme të saj. 

6. Në rast të moszbatimit të dispozitave të këtij neni, nga ana e BMP-së do të zbatohen masat disiplinore, në përputhje me nenin 55/2 të ligjit për auditimin dhe dispozitat e kësaj rregulloreje. 

Neni 9

Komisionet e Investigimit dhe Disiplinës të organizatave profesionale të kontabilistëve të miratuar 
1. Organizatat profesionale të kontabilistëve të miratuar (OPKM) hartojnë rregulloret për investigimin dhe procedurat e masave disiplinore dhe funksionimin e komisioneve të investigimit, dhe disiplinës të ngritura pranë tyre, në përputhje me ligjin për auditimin, kërkesat e zbatueshme të kësaj rregulloreje.

2. Komisionet e investigimit dhe disiplinës të organizatave profesionale të kontabilistëve të miratuar funksionojnë dhe realizojnë veprimtarinë e tyre në përputhje me rregullat e brendshme të Organizatës Profesionale të Kontabilistëve të miratuar dhe rregullat për vendosjen dhe zbatimin e masave disiplinore ndaj anëtarësisë së tyre.

3. Me kërkesë të BMP-së, komisionet e organizatës shqyrtojnë rastet, kryejnë investigimin dhe marrin masat disiplinore në përputhje me rregullat e brendshme të Organizatës Profesionale të Kontabilistëve të miratuar dhe rregullat për vendosjen dhe zbatimin e masave disiplinore ndaj anëtarësisë së tyre. Në përfundim të shqyrtimit të rastit, OPKM-të informojnë BMP-në për masat e marra.

KREU III

PROCEDURAT E INVESTIGIMIT

Neni 10

Shkeljet ose sjelljet e papajtueshme që çojnë në fillimin e investigimit dhe marrjen e masave disiplinore

1. Në përputhje me këtë rregullore trajtohen të gjitha çështjet që lidhen me shkelje ose sjellje apo veprim të papajtueshëm.

2. Me shkelje ose sjellje të papajtueshme nënkuptohet çdo veprim apo mosveprim i audituesit ligjor ose shoqërisë audituese, Organizatës Profesionale të Audituesve Ligjorë apo subjekte të tjera të mbikëqyrjes, që bie ndesh me kuadrin ligjor dhe rregullator për auditimin, standardet ndërkombëtare të auditimit dhe sigurisë, parimet e etikës profesionale dhe kërkesat përkatëse të kodit të etikës, si dhe aktet nënligjore të nxjerra në zbatim të tij, duke përfshirë, por pa u kufizuar në: 
a) shkeljen ose mospajtueshmërinë me dispozitat e ligjit për auditimin dhe akteve nënligjore të nxjerra në zbatim të tij;

b) shkeljen ose mospajtueshmërinë me dispozitat e ndonjë ligji tjetër dhe akteve të tjera ligjore për të cilat ka detyrimin të zbatojë gjatë ofrimit të shërbimeve profesionale si auditues ligjor ose shoqëri audituese;

c) shkeljen ose mospajtueshmërinë me Kodin e Etikës të shpallur të detyrueshëm për zbatim nga BMP-ja;

ç) shkeljen, sjelljen apo veprimtarinë që cenon interesin publik, integritetin, etikën ose imazhin e profesionit të auditimit ligjor; 

d) shkeljen apo sjelljen e papajtueshme që dëmton ndjeshëm reputacionin e audituesit ligjor ose shoqërisë audituese;

dh) veprimin në mënyrë të pandershme gjatë kryerjes së ndonjë pune apo detyre që i takon audituesit ligjor, në lidhje me:

i. shërbimet profesionale si auditues ligjor ose shoqëri audituese;

ii. çdo detyrë të marrë përsipër ose të pranuar nga audituesi ligjor ose shoqëria audituese;
e) raste të neglizhencës profesionale apo moskryerjen e shërbimeve profesionale, apo detyrave me shkallën e duhur të kompetencës profesionale, kujdesit dhe aftësisë së duhur, që mund të pritet në mënyrë të arsyeshme sipas vlerësimit objektiv të BMP-së;

ë) në përfundim të vlerësimit të kontrollit të sigurimit të cilësisë është vlerësuar jokënaqshëm; 

f) shkeljen e statutit dhe rregullave të brendshme të organizatave profesionale; 

g) rastin/et kur nuk i përgjigjet ose nuk e trajton në mënyrë të përshtatshme brenda një afati të arsyeshëm çdo korrespondencë apo komunikim tjetër nga BMP-ja, që kërkon një përgjigje apo veprim;

gj) nuk përmbush brenda një kohe të arsyeshme një urdhër, kërkesë ose thirrje të BMP-së;

h) në rast ndërprerjeje të kontratës ose dorëheqjeje të audituesit ligjor, ku ky i fundit nuk arrin të dorëzojë të gjitha librat, dosjet e angazhimit dhe dokumentet që janë pronë e njësisë ekonomike dhe që ndodhen ose që mund të vijnë në zotërim të audituesit ligjor, ose shoqërisë audituese, te njësia ekonomike ose te kontabilisti i miratuar ose audituesi ligjor pasardhës, kur njësia ekonomike e kërkon këtë;

i) heq dorë nga ushtrimi i profesionit si auditues ligjor, pa njoftim paraprak për klientët e audituesit ligjor ose shoqërisë audituese dhe pa marrë masa për të siguruar trajtimin e çështjeve të klientëve apo ruajtjen e pronës së tyre që ndodhet në zotërimin ose nën kontrollin e audituesit ligjor, ose shoqërisë audituese; 

j) mospërmbushja e detyrimeve ndaj BMP-së nga organizatat profesionale, përfshirë detyrimet financiare, të cilat cenojnë vijimësinë e veprimtarisë së BMP-së dhe mbrojtjen e interesave të publikut;

k) nuk arrin pas kërkesës të shlyejë pagesat e detyrueshme ndaj BMP-së dhe/ose Organizatës Profesionale të Audituesve Ligjorë;

l) mosdhënia e informacionit ose dhënia e informacionit të pasaktë nga Organizata Profesionale e Audituesve Ligjorë.

Neni 11

Mënyrat e nisjes së procedurës së investigimit 

1. Procesi i investigimit fillon në një nga rastet e mëposhtme:

a) Investigim bazuar në ankesë: Procesi i investigimit nis si rezultat i një ankese të paraqitur nga individë apo persona juridikë ndaj subjekteve të mbikëqyrjes nga BMP-ja, në lidhje me veprimtarinë apo sjelljen e tyre profesionale;

b) Investigim bazuar në informacionin e marrë si rrjedhojë e procesit të kontrollit të cilësisë: Procesi i investigimit nis kur nga procesi i kontrollit të sigurimit të cilësisë, të realizuar pranë audituesve ligjorë ose shoqërive audituese, identifikohen mangësi apo shkelje të dispozitave të ligjit për auditimin dhe akteve nënligjore të nxjerra në zbatim të tij; 
c) Investigim bazuar në informacionin e marrë nga burime të hapura: Procesi i investigimit nis si rrjedhojë e marrjes së informacionit nga burime të hapura, të cilat mund të përbëjnë rrethana për shkelje ose sjellje të papajtueshme nga subjektet e mbikëqyrjes.

2. Nisja e procedurës së investigimit kryhet me vendim të KIDB-së. 

Neni 12

Investigimi mbi bazë ankese

1. Ankesat e ardhura pranë BMP-së duhet të paraqiten në formë elektronike ose shkresore pranë BMP-së, në adresat zyrtare të publikuara në faqen e saj. 
2. Ankesa duhet të përmbajë të dhëna të rëndësishme për faktet dhe rrethanat e shkeljes ose sjelljes së papajtueshme, mbi të cilën mund të gjykohet për kryerjen e një procesi investigimi, me të dhënat si më poshtë:

a) Të dhëna mbi ankuesin: emër, atësia, mbiemër, kopje të kartës së identitetit, adresa e plotë e banimit apo vendit të ushtrimit të veprimtarisë, adresa e postës elektronike dhe numrin e telefonit;

b) Të dhëna mbi subjektin e mbikëqyrjes ndaj të cilit paraqitet ankimi;

c) Përshkrimin e shkeljeve të supozuara apo rrethanave konkrete të pretenduara dhe periudhën e ndodhjes së tyre;

ç) Dokumentet apo burimet mbështetëse të atyre fakteve apo rrethanave të pretenduara;

d) Çdo dokument tjetër që konsiderohet i rëndësishëm nga ankuesi.

3. KIDB-ja, brenda 20 (njëzet) ditëve pune nga data e marrjes së njoftimit të ankesës, do të shqyrtojë paraprakisht çdo ankesë të paraqitur dhe do të vlerësojë nëse duhet të fillojë procedurën e investigimit.

4. KIDB-ja nuk do të fillojë procedurën e investigimit në rastet, kur:

a) objekti i ankesës është jashtë objektit të veprimtarisë së KIDB-së;

b) ankesa është paraqitur në formë anonime;

c) nuk përmban të gjitha elementet e përcaktuara në pikën 2 të këtij neni;

 ç) objekti i ankesës ka të bëjë me çështje të cilat janë shqyrtuar më parë;

 d) procedura e investigimit dhe vendimmarrja lidhur me të cenon procese të cilat janë në shqyrtim nga organet e drejtësisë, gjykatat ose prokuroria, për të cilat nuk ka vendim të formës së prerë; 

dh) rrethana të arsyetuara bazuar në kuadrin ligjor për auditimin dhe aktet nënligjore të nxjerra në zbatim të tij. 

5. Gjatë periudhës së shqyrtimit të ankesës, ankuesi mund të plotësojë dokumentacionin mbështetës me dokumente të tjera që ai i gjykon të arsyeshme ose që mund t’i kërkohen nga struktura mbështetëse e BMP-së në funksion të shqyrtimit të ankesës. KIDB-ja, sipas rastit, zhvillon seanca dëgjimore me palët e përfshira në proces.

6. Personeli i strukturës mbështetëse i përfshirë në procesin e marrjes dhe shqyrtimit të ankesave ruan konfidencialitetin e plotë të rastit dhe të të dhënave të ankuesit. 

7. Informacioni dhe dokumentacioni i siguruar në kuadër të procesit të investigimit është konfidencial dhe do të përdoren vetëm për qëllimin për të cilin është dhënë informacioni.

8. KIDB-ja njofton me shkrim, brenda 7 (shtatë) ditë pune, nëpërmjet strukturës mbështetëse, të gjitha palët e përfshira dhe të interesuara në proces, për nisjen e procedurës së investigimit. 

9. KIDB-ja njofton me shkrim, brenda 10 (dhjetë) ditë pune, nëpërmjet strukturës mbështetëse të BMP-së, ankuesin lidhur me rezultatet e shqyrtimit të ankesës, kur vlerëson se nuk do të nisë procedurë investigimi.

Neni 13

Investigimi bazuar në informacionin e marrë si rrjedhojë e procesit të kontrollit të

cilësisë

1. Procedura e investigimit bazuar në informacionin e marrë si rrjedhojë e procesit të kontrollit të cilësisë, bazohet në rrethana të konstatuara dhe të raportuara nga inspektorët e lartë të kontrollit të sigurimit të cilësisë, të cilat mund të përbëjnë shkelje ose sjellje të papajtueshme të audituesit ligjor ose shoqërisë audituese, subjekt i kontrollit. 

2. Inspektorët e lartë të kontrollit të sigurimit të cilësisë sigurojnë informacionin paraprak, lidhur me çështjet që mund të shtrihen në periudha të cilat nuk mbulohen nga periudha që mbulon kontrolli i sigurimit të cilësisë.

3. Investigimi bazuar në këto informacione do të fillojë pas përfundimit të vlerësimit, në kuadër të procesit të kontrollit të cilësisë. 

Neni 14

Investigimi bazuar në informacionin e marrë nga burime të hapura

1. Në rastet kur BMP-ja disponon informacione të marra nga burime të hapura, të cilat ngrenë dyshime të arsyeshme për shkelje të mundshme të subjekteve të mbikëqyrjes, KIDB-ja shqyrton rrethanat dhe vlerëson për nisjen e procedurës së investigimit.

2. Procedura e investigimit mbi bazën e informacioneve të marra nga burime të hapura, pavarësisht se nuk vjen si ankesë, përfshin si veprimtarinë profesionale të subjektit, ashtu dhe veprimet ose mosveprimet për mënyrën sesi i përmbushin detyrimet e tyre gjatë auditimit ligjor, që bie ndesh me kuadrin ligjor dhe rregullator për auditimin, standardet ndërkombëtare të auditimit dhe sigurisë, parimet e etikës profesionale dhe kërkesat përkatëse të kodit të etikës, si dhe aktet nënligjore dhe rregullatore të miratuara nga BMP-ja në zbatim të ligjit për auditimin.

3. KIDB-ja, brenda 20 (njëzet) ditëve pune nga data e marrjes së njoftimit, do të shqyrtojë paraprakisht informacionin dhe do të vlerësojë nëse duhet të fillojë procedurën e investigimit.

4. KIDB-ja nuk do të fillojë procedurë investigimi në rastet, kur:

a) objekti i informacionit është jashtë objektit të veprimtarisë së KIDB-së;

b) informacioni nuk përmban të dhëna mbi subjektin e mbikëqyrjes;

c) çështja është shqyrtuar më parë; 

ç) procedura e investigimit dhe vendimmarrja lidhur me të cenon procese të cilat janë në shqyrtim nga organet e drejtësisë, gjykatat ose prokuroria, për të cilat nuk ka vendim të formës së prerë; 

d) rrethana të arsyetuara bazuar në kuadrin ligjor për auditimin dhe aktet nënligjore të nxjerra në zbatim të tij. 

5. Gjatë periudhës së shqyrtimit, KIDB-ja ka të drejtë t’u kërkojë subjekteve të mbikëqyrjes dhe palëve të treta informacionet, dhe dokumentacionin e nevojshëm për të arritur në konkluzionet e duhura për çështjen në shqyrtim.

6. KIDB-ja, sipas rastit, zhvillon seanca dëgjimore me palët e përfshira në proces.

7. Personeli i strukturës mbështetëse i përfshirë gjatë shqyrtimit të informacionit ruan konfidencialitetin e plotë të rastit dhe të të dhënave të palëve dhe subjektit të mbikëqyrjes.

8. Informacioni dhe dokumentacioni i siguruar në kuadër të procesit të investigimit është konfidencial do të përdoren vetëm për qëllimin për të cilin është dhënë informacioni. 

9. KIDB-ja njofton me shkrim, brenda 7(shtatë) ditë pune, nëpërmjet strukturës mbështetëse, të gjitha palët e përfshira dhe të interesuara në proces, për nisjen e procedurës së investigimit.

Neni 15 

Detyrimi për bashkëpunim dhe dhënie të informacionit

1. Subjektet e investigimit kanë detyrim të bashkëpunojnë dhe t’u përgjigjen brenda afateve të përcaktuara në të gjitha komunikimet e bëra nga KIDB-ja. 

2. Detyrimi për bashkëpunim përfshin pjesëmarrjen në seancat dëgjimore, dhënien e çdo deklarate, informacioni, dokumentacioni, evidence, komunikimi elektronik ose shkresor, regjistra dhe/ose dosje angazhimi, të lidhura me procedurën e investigimit, të cilat mund të kërkohen nga KIDB-ja gjatë procedurës së investigimit. 

3. Në rast se subjekti refuzon, ndërpret, pengon, nuk bashkëpunon dhe/ose nuk siguron informacion për mënyrën sesi i përmbush detyrimet gjatë auditimit ligjor do të zbatohen masat disiplinore, sipas pikës 6, të nenit 55 të ligjit për auditimin.

Neni 16

Procedura e investigimit

1. KIDB-ja, jo më vonë se 30 (tridhjetë) ditë pune nga data e njoftimit për nisjen e procedurave të investigimit, do të njoftojë subjektin mbi datën e thirrjes në seancë dëgjimore. 

2. Ky njoftim do të përmbajë: 

a) datën, orën dhe vendin ku do të zhvillohet seanca dëgjimore; 
b) shkeljen ose sjelljen e papajtueshme objekt të investigimit; 

c) të drejtën e subjektit për të qenë i pranishëm në seancën dëgjimore dhe për t’u përfaqësuar; 

ç) informacionin dhe dokumentacionin e mbledhur mbi të cilin është bazuar fillimi i procedurës së investigimit;

d) detyrimin e subjektit, të njoftojë KIDB-në jo më vonë se 10 (dhjetë) ditë pune para datës së seancës dëgjimore, mbi pjesëmarrjen në seancën dëgjimore, informacionin, deklaratat, dokumentacionin, evidencën, komunikimet elektronike ose shkresore, regjistrat dhe/ose dosjet e angazhimit të lidhura me procedurën e investigimit;

dh) të drejtën e subjektit të pranojë shkeljen ose sjelljen e papajtueshme, duke i kërkuar KIDB-së ta trajtojë si rrethanë lehtësuese. 
3. Seancat dëgjimore regjistrohen në pajisje regjistruese dhe janë të mbyllura për publikun. 
4. Një kopje e transkriptuar e seancës dëgjimore mund të vihet në dispozicion me kërkesë të subjektit, jo më herët se 20 (njëzet) ditë nga data e zhvillimit të seancës dëgjimore. 
5. Subjekti ka të drejtë të paraqesë informacion dhe dokumentacion shtesë ose me kërkesë të KIDB-së, në mbështetje të deklarimeve të veta të bëra gjatë seancës dëgjimore, jo më vonë se 15 (pesëmbëdhjetë) ditë nga data e zhvillimit të seancës dëgjimore.

6. Në kuadër të procedurës së investigimit, KIDB-ja shqyrton të gjithë informacionin dhe dokumentacionin mbi rastin dhe merr vendim për: 

a) mbylljen e procedurës së investigimit kur shkelja ose sjellja e papajtueshme nuk vërtetohet; 

b) të evidentojë shkeljen ose sjelljen e papajtueshme të subjektit si faktor risku për t’u marrë në konsideratë gjatë kontrollit të sigurimit të cilësisë;

c) t’i propozojë bordit marrjen e masave disiplinore, në përputhje me nenin 55 të ligjit për auditimin dhe aktet nënligjore të nxjerra në zbatim të tij. 

7. KIDB-ja njofton me shkrim brenda 7(shtatë) ditë pune, nëpërmjet strukturës mbështetëse, të gjitha palët e përfshira dhe të interesuara në proces mbi rezultatin e vendimit, të parashikuar në shkronjat “a” dhe “b”, të pikës 6 të këtij neni. 

8. Propozimi i përcaktuar në shkronjën “c”, të pikës 6 të këtij neni duhet të përmbajë:

a) përshkrimin e procedurës së investigimit dhe palët e përfshira; 

b) shkeljen/t ose sjelljen/t e papajtueshme të identifikuara;

c) qëndrimet dhe sqarimet e subjektit të mbikëqyrjes;

ç) referencën në informacionin, deklaratat, dokumentacionin, faktet dhe rrethanave që provojnë shkeljen/t ose sjelljen/t e papajtueshme të subjektit;

d) arsyetimin dhe masën disiplinore të propozuar; 

dh) opinionin ligjor.

9. Në përfundim të procedurave të investigimit, Bordi merr vendim, brenda afateve të përcaktuara në pikën 10, të nenit 55 të ligjit për auditimin. 
10. Afati i përfundimit të procedurave të investigimit është deri në 6 muaj nga data e vendimit për fillimin e procedurës të investigimit. Ky afat mund të zgjatet me vendim të BMP-së, jo më shumë se 6 muaj në rast se kërkohen investigime të mëtejshme, që kanë të bëjnë me prova, të dhëna shtesë dhe ekspertizë të specializuar për shqyrtimin e rastit.

Neni 17

 Njoftimet dhe shkëmbimi i dokumentacionit 

1. Çdo njoftim ose dokument që i drejtohet ankuesit apo subjektit të investigimit, dërgohet përmes shërbimit postar ose postës elektronike, ku dorëzimi ose marrja regjistrohet, ose duke e lënë në: 

a) adresën zyrtare të palës përkatëse; ose

b) çdo adresë tjetër të përcaktuar me shkrim nga pala për komunikim me KIDB-në. 
2. Kur ankuesi apo subjekti përfaqësohet nga një avokat, një kopje e njoftimit mund të dorëzohet:

a) në adresën e ushtrimit të veprimtarisë së avokatit;

b) në adresën e postës elektronike të avokatit, nëse kjo adresë i është njoftuar KIDB-së si adresë ku do merren njoftimet.

3. Çdo njoftim ose dokument që i drejtohet ankuesit mund t’i jepet personalisht, t’i dërgohet me postë, korrier ose me postë elektronike në adresën e deklaruar prej tij për marrjen e çdo njoftimi apo dokumenti.

4. Çdo njoftim ose dokument që i drejtohet KIDB-së, do të dorëzohet në formë elektronike ose shkresore pranë BMP-së në adresat zyrtare të publikuara në faqen e saj.

5. Çdo njoftim ose dokument mund të dërgohen në formatin përkatës, përmes:

a) shërbimit postar; ose 

b) postës elektronike në adresën e njoftuar zyrtarisht për komunikim.

6. Kur një njoftim ose dokument dërgohet në mënyrë elektronike, pala që e dërgon dokumentin (qoftë KIDB-ja, subjekti i investigimit apo ankuesi) nuk ka detyrim të dërgojë apo dorëzojë edhe një kopje shkresore, përveç rasteve kur KIDB-ja e përcakton shprehimisht ndryshe.

7. Dorëzimi i çdo njoftimi apo dokumenti konsiderohet i vlefshëm nëse vërtetohet me:

a) konfirmim zyrtar të dërgimit të lëshuar nga ose në emër të operatorit postar ose shërbimit të shpërndarjes;

b) konfirmim të marrjes së njoftimit ose dokumentit të dërguar me postë elektronike; ose

c) deklaratë të nënshkruar nga personi që e ka dërguar me postë ose e ka dorëzuar njoftimin në përputhje me këtë rregullore.

8. Kur një njoftim ose dokument dërgohet sipas këtyre rregullave, ai do të konsiderohet i dorëzuar.

Neni 18

E drejta e përfaqësimit

1. Subjekti i investigimit ka të drejtë të emërojë një përfaqësues, me prokurë, i cili përfaqëson atë në raport me KIDB-në dhe/ose BMP-në. 

2. Subjekti është personalisht përgjegjës për shkeljen/t ose sjelljen e papajtueshme edhe në rastin e emërimit të përfaqësuesit me prokurë.

KREU IV

MASAT DISIPLINORE DHE PROCEDURAT PËR MARRJEN E TYRE

Neni 19

Kompetenca në marrjen e masave disiplinore

1. Në rast të shkeljeve të ligjit për auditimin dhe akteve nënligjore në zbatim të tij, kompetenca e marrjes së masave disiplinore i takon Bordit të Mbikëqyrjes Publike.

2. Komisioni i investigimit dhe disiplinës, i cili funksionon pranë Organizatës Profesionale të Audituesve Ligjorë, apo çdo person, i cili vihet në dijeni të rasteve, që bien në kundërshtim me dispozitat e ligjit për auditimin apo të akteve nënligjore, të nxjerra në zbatim të tij, ka të drejtën t’i drejtohet BMP-së, duke i vënë në dispozicion edhe dokumentacionin përkatës që vërteton shkeljen.

Neni 20

Sistemi i investigimit dhe marrja e masave disiplinore

1. Parimi i vendosjes së masave disiplinore nuk është ndëshkimi, por mbrojtja e interesit të publikut. 

2. Procesi i investigimit dhe vendosja e sanksioneve dhe masave disiplinore kanë për qëllim zbulimin, korrigjimin e parandalimin e shkeljeve dhe sjelljeve të papajtueshme gjatë ushtrimit të veprimtarisë së auditimit ligjor dhe dhënies së sigurisë për raportimin e qëndrueshmërisë.

3. BMP-ja zbaton një sistem efektiv dhe proporcional të procesit të investigimit dhe marrjes së masave disiplinore. 

4. Efektiviteti në marrjen e masës disiplinore përfshin rrethanat e mëposhtme, aty ku është e përshtatshme, ndikimin e shkeljes ose sjelljes së papajtueshme në:

a) rëndësinë dhe kohëzgjatjen e shkeljes; 

b) shkallën e përgjegjësisë së personit përgjegjës;

c) fuqinë financiare të subjektit, bazuar në qarkullimin vjetor të periudhës raportuese paraardhëse të shoqërisë apo të personit fizik, ose në të ardhurat vjetore të personit përgjegjës, nëse ky i fundit është individ;
ç) shumën e të ardhurave të fituara, ose të humbjeve të shmangura nga personi përgjegjës, për aq sa mund të përcaktohet, nga ushtrimi i detyrës së caktuar që ka çuar në marrjen e masës disiplinore;

d) nivelin e bashkëpunimit të personit përgjegjës me BMP;

dh) shkeljet e mëparshme, në lidhje me ligjin e auditimit dhe akteve nënligjore të nxjerra në zbatim të tij, nga audituesi ligjor ose shoqëria audituese përgjegjëse.

5. Masa disiplinore e vendosur duhet të mbajë në konsideratë dhe proporcionalitet ekuilibrat midis: 
a) interesit publik;

b) interesat e profesionit të auditimit ligjor në tërësi;

c) Interesat e audituesit ligjor ose shoqërisë audituese që ka kryer shkeljen ose sjelljen e papajtueshme;

ç) seriozitetin e shkeljes ose sjelljes së papajtueshme; dhe

d) rrethanat lehtësuese dhe rënduese të shkeljes ose sjelljes së papajtueshme.

6. Çdo ndikim, në statusin profesional dhe aftësinë e një audituesi ligjor ose shoqërisë audituese për të ushtruar profesionin, nuk duhet të tejkalojë atë që është domosdoshmërish e nevojshme për të mbrojtur interesin publik. Vendimmarrja duhet të sigurojë një ekuilibër të drejtë midis të drejtave të personit përkatës dhe interesit publik, me qëllim mbrojtjen e të drejtës për jetë private dhe familjare.

7. Vendimmarrja në respektim të parimit të proporcionalitetit përfshin shqyrtimin e të gjitha sanksioneve dhe masave disiplinore në dispozicion të tij në rendin rritës të seriozitetit të shkeljes, duke u orientuar nga masa më e lehtë drejt më të rëndës.

8. Arsyetimi i vendimit mbi masën disiplinore ose i masave disiplinore të kombinuara, duhet të vërtetojë se masa është: 

a) e mjaftueshme; dhe 

b) nuk tejkalon qëllimin e vendosjes së masës disiplinore.

9. Si pjesë e një procesi vendimmarrës proporcional, duhet të merren në konsideratë rrethanat lehtësuese dhe rënduese të rastit, si dhe çdo provë e paraqitur.

10. Rrethanat lehtësuese dhe rënduese që merren në konsideratë gjatë vendosjes së masës disiplinore janë: 
a) Rrethanat që kanë ekzistuar në kohën e shkeljes ose sjelljes së papajtueshme, të cilat duhet të merren parasysh në përcaktimin e seriozitetit të shkeljes ose sjelljes së papajtueshme;

b) Rrethanat aktuale, të cilat bëhen të rëndësishme gjatë vlerësimit se cilën masë apo kombinim i masave disiplinore do të jetë më i përshtatshëm për t’u zbatuar. 
11. Për qëllime të zbatimit të pikës 10 të këtij neni, rrethana lehtësuese do të konsiderohen si më poshtë, por pa u kufizuar: 
a) evidencë të zbatimit të praktikave të mira; 

b) evidencë të ndërgjegjësimit dhe kuptueshmërisë, si edhe përpjekjet e bëra për të adresuar shkeljen ose sjelljen e papajtueshme në shqyrtim; 

c) rrethanat personale, si periudha të stresit, sëmundjes, nivelit të mbështetjes në rastet e punësimit. 

12. Rrethanat lehtësuese provohen nëpërmjet provave të paraqitura nga vetë subjekti, dëshmive dhe rekomandimeve.

13. Për qëllime të zbatimit të pikës 10 të këtij neni, rrethana rënduese do të konsiderohen si më poshtë, por pa u kufizuar:

a) mungesa e ndërgjegjësimit;

b) dëmtim ose ndikim i pafavorshëm;

c) model i sjelljes së papajtueshme përgjatë një periudhe kohore;

ç) historiku i mëparshëm i sanksionimit (recidivizmi).

14. Shqyrtimi i rrethanave lehtësuese ose rënduese duhet të jetë i mbështetur në prova të bazuara në ligj. 
15. Shumat që u ngarkohen audituesve ligjorë dhe shoqërive audituese, subjekt të masave disiplinore, për të mbuluar shpenzimet e procedurave disiplinore, të cilat vendosen nga Bordi i Mbikëqyrjes Publike nuk do të tejkalojnë vlerën prej 100 000 (njëqindmijë) lekë.

16. Masat disiplinore të propozuara nga KIDB-ja, do të arsyetohen bazuar në kërkesat e këtij neni dhe në përputhje me tabelën e kritereve për ndarjen e niveleve të masave disiplinore dhe tabelat për përcaktimin e masave disiplinore, sipas aneksit 1 të kësaj rregulloreje.

Neni 21

Shkeljet dhe masat disiplinore

1. Në përfundim të procedurës së investigimit dhe/ose të vlerësimit të kryer në lidhje me kontrollin e sigurimit të cilësisë, BMP-ja ka të drejtë të marrë ndaj audituesve ligjorë dhe shoqërive audituese një ose disa nga llojet e masave disiplinore të mëposhtme:

a) vërejtje, nëpërmjet së cilës personit fizik ose personit juridik përgjegjës për shkeljen i kërkohet të ndërpresë shkeljen dhe të mos e përsërisë atë në të ardhmen;

b) dënim me gjobë në masën nga 0,5% deri në 3% të qarkullimit vjetor të periudhës raportuese paraardhëse;

c) pezullim i përkohshëm nga një deri në tre vjet, që ndalon:

i. audituesin ligjor, shoqërinë audituese ose partnerin kryesor të auditimit të kryejë auditim ligjor dhe/ose të nënshkruajë raporte të auditimit ligjor; apo

ii. audituesin ligjor, shoqërinë audituese ose ortakun kryesor të qëndrueshmërisë të kryejë dhënien e sigurisë për raportimin e qëndrueshmërisë dhe/ose nënshkrimin e raportit të dhënies së sigurisë për raportimin e qëndrueshmërisë;
ç) pezullim i përkohshëm nga një deri në tre vjet, që ndalon anëtarët e një shoqërie auditimi apo të një organi administrativ ose drejtues të një njësie ekonomike me interes publik të ushtrojnë funksione në shoqëritë audituese ose në njësitë ekonomike me interes publik; 

d) heqja e së drejtës për ushtrimin e profesionit, çregjistrimi i audituesit ligjor nga regjistri publik dhe humbja e së drejtës së regjistrimit.

2. Masa disiplinore e parashikuar në pikën 1, shkronja “a”, të këtij neni, jepet në rastet kur shkelja e konstatuar nuk plotëson kriteret për marrjen e masave disiplinore që përfshihen në llojet e shkeljeve për të cilat jepen masat disiplinore të shkronjave “b”, “c”, “ç” dhe “d”, të kësaj pike dhe kanë një natyrë rekomanduese ose shmangie, e cila mund të përmirësohet pa krijuar shkelje ligjore. Këto masa jepen kur audituesi ose shoqëria e auditimit ka bërë deklarim vullnetar përpara fillimit të procesit të investigimit apo kontrollit të cilësisë.

3. Masa disiplinore e parashikuar në pikën 1, shkronja “b”, të këtij neni zbatohet, si më poshtë: 

a) do të zbatohet sanksioni 0,5% deri në 1,5% të qarkullimit vjetor të periudhës raportuese paraardhëse, në rastet kur konstatohet se nuk janë zbatuar një ose disa nga pikat e mëposhtme: 

i. nuk zbaton kërkesat e nenit 44, pikat 1 dhe/ose 4 të ligjit të auditimit;

ii. nuk kryen njoftimin, në përputhje me nenin 30 të ligjit të auditimit; 

iii. nuk zbaton kërkesat e nenit 25 të ligjit të auditimit dhe të rregullores për edukimin e vazhdueshëm profesional; 

iv. nuk është zbatuar një ose disa nga dispozitat e parashikuara në nenin 45 të ligjit të auditimit; 

v. nuk dorëzon brenda afateve informacionin e parashikuar në kuadër të kontrollit të sigurimit të cilësisë;
b) do të zbatohet sanksioni 1,5% deri në 3% të qarkullimit vjetor të periudhës raportuese paraardhëse në rastet kur konstatohet se nuk janë zbatuar një ose disa nga pikat e mëposhtme:

i. nuk është zbatuar një ose disa nga dispozitat e parashikuara në nenin 42 të ligjit të auditimit;

i. nuk është zbatuar një ose disa nga dispozitat e parashikuara në lidhje me etikën profesionale, pavarësinë dhe sekretin profesional të parashikuara në seksionin IV, të kreut IV dhe në nenin 47 të ligjit të auditimit, si dhe në aktet nënligjore në zbatim të tij;

ii. nuk është zbatuar një ose disa nga dispozitat, në lidhje me sistemin e kontrollit të brendshëm të cilësisë së audituesit ligjor ose të shoqërisë audituese dhe/ose të rishikimit të kontrollit të cilësisë së angazhimit të parashikuara në ligjin e auditimit dhe në aktet nënligjore në zbatim të tij; 

iii. në rastet kur personat që kanë kaluar testimet e aftësive profesionale ushtrojnë profesionin e audituesit ligjor pa qenë të regjistruar më parë në Regjistrin Publik të Audituesve Ligjorë;

iv. nuk është zbatuar një ose disa nga dispozitat e parashikuara në lidhje me standardet e rregullat e punës dhe raportimin e auditimit, të parashikuara në seksionin V, të kreut IV të ligjit të auditimit dhe në aktet nënligjore në zbatim të tij.

4. Masa disiplinore e parashikuar në pikën 1, shkronja “c”, do të zbatohet në rastet kur në përfundim të procedurës së investigimit dhe/ose të vlerësimit të kryer, në lidhje me kontrollin e sigurimit të cilësisë, konstatohet një ose disa prej shkeljeve të mëposhtme:

a) rezultatet e auditimit ligjor të paraqitura në raportin e auditimit nuk mbështeten në procedurat e punës dhe në evidencën e auditimit, në zbatim të kërkesave përkatëse të standardeve ndërkombëtare të auditimit;

b) janë kryer në më shumë se 1/3 e dosjeve të angazhimeve të auditimit ligjor të paktën një nga shkeljet e sanksionueshme në pikën 5, shkronja “b”, të nenit 55 të ligjit të auditimit;

c) në përfundim të kontrollit pasues vlerësohet se nga audituesi ligjor apo shoqëria audituese nuk janë zbatuar afatet e vendosura nga BMP-ja dhe rekomandimet e dhëna në raportin përfundimtar të kontrollit të sigurimit të cilësisë;

ç) refuzon, ndërpret, pengon, nuk bashkëpunon dhe/ose nuk siguron informacion për realizimin e qëllimit të kontrollit të sigurimit të cilësisë nga BMP-ja;

d) refuzon, ndërpret, pengon, nuk bashkëpunon dhe/ose nuk siguron informacion për realizimin e procedurës të investigimit nga BMP-ja; 

dh) refuzon, ndërpret, pengon, nuk bashkëpunon dhe/ose nuk siguron informacion për mënyrën sesi i përmbushin detyrimet e tyre gjatë auditimit ligjor dhe raportimin e qëndrueshmërisë.

5. Masa disiplinore e parashikuar në pikën 1, shkronja “ç”, të këtij neni jepet në rastet kur në përfundim të procedurës së investigimit dhe/ose të vlerësimit të kryer, në lidhje me kontrollin e sigurimit të cilësisë, konstatohen shkelje të nenit 42 të ligjit të auditimit.

6. Masa disiplinore e parashikuar në pikën 1, shkronja “d”, të këtij neni jepet në rastet kur në përfundim të procedurës së investigimit dhe/ose të vlerësimit të kryer në lidhje me kontrollin e sigurimit të cilësisë konstatohet se:

a) janë përmbushur kushtet e zbatimit të nenit 24 të ligjit të auditimit;

b) janë përsëritur më shumë se dy herë (recidivizëm) shkelje të parashikuara në pikën 6, të nenit 55 të ligjit të auditimit; 

c) audituesit ligjorë ose shoqëria e auditimit përfshihen në shërbime të dhënies së sigurisë për pasqyrat financiare dhe/ose raportimit të qëndrueshmërisë të përgatitura për qëllimet e klientit, kur verifikohet se këto të fundit janë informale, të hartuara jo në përputhje me legjislacionin në fuqi për kontabilitetin dhe pasqyrat financiare.

Neni 22

Masat disiplinore për strukturat e Organizatës Profesionale të Audituesve Ligjorë
1. Anëtarët e organeve drejtuese të Organizatës Profesionale të Audituesve Ligjorë dhe anëtarët e tjerë të zgjedhur, që mbajnë pozicione në strukturat drejtuese të tij janë përgjegjës për shkeljet administrative ose disiplinore të kryera gjatë ushtrimit të detyrave të tyre. BMP-ja ka të drejtë të vendosë llojet e sanksioneve administrative:
a) vërejtje me shkrim;

b) gjobë administrative që varion nga 1 deri në 10 paga mesatare kombëtare bruto, sipas përditësimit të raporteve statistikore të INSTAT-it, për vitin në të cilën është vendosur penaliteti; 

c) pezullim i përkohshëm nga detyra për një periudhë nga 6 muaj deri në 1 vit. Në rast pezullimi të drejtorit ekzekutiv të Organizatës Profesionale të Audituesve Ligjorë, emërohet një drejtor i përkohshëm, në përputhje me statutin e Organizatës Profesionale të Audituesve Ligjorë.

Këto sanksione do të zbatohen brenda 3 vjetëve nga kryerja e shkeljes.

2. Masa disiplinore e parashikuar në pikën 1, shkronja “a”, të këtij neni, jepet në rastet kur shkelja e konstatuar nuk plotëson kriteret për marrjen e masave disiplinore të parashikuara në shkronjat “b” dhe “c”, të pikës 1 të këtij neni.
3. Masa disiplinore e parashikuar në pikën 1, shkronja “b”, të këtij neni jepet në rastet kur:
a) nuk janë zbatuar një ose disa nga dispozitat e parashikuara në nenin 12 të ligjit të auditimit; 

b) nuk është zbatuar neni 15 i ligjit të auditimit;

c) nuk janë zbatuar një ose disa nga dispozitat e parashikuara në nenet 10, 11, 13 dhe 14 të ligjit të auditimit;

ç) nuk është zbatuar pika 7, e nenit 17 të ligjit të auditimit;

d) nuk janë zbatuar një ose disa nga dispozitat e parashikuara në nenet 19, 20, 21, 22 dhe 23 të ligjit të auditimit;

dh) nuk janë zbatuar një ose disa nga dispozitat e parashikuara në seksionin III, të kreut IV të ligjit të auditimit;

e) nuk janë zbatuar një ose disa nga dispozitat e parashikuara në nenin 25 të ligjit të auditimit;

ë) nuk është zbatuar pika 1, e nenit 32 të ligjit të auditimit;

4. Masa disiplinore e parashikuar në pikën 1, shkronja “c”, të këtij neni jepet në rastet kur të paktën një prej shkeljeve të sanksionuara sipas pikës 3 të këtij neni përsëritet.

Neni 23

Heqja e të drejtës për të kryer shërbimin e auditimit ligjor për shoqëritë audituese dhe audituesit ligjorë

1. E drejta për ushtrimin e veprimtarisë si shoqëri audituese hiqet nga bordi, në rastet kur shkelen kushtet dhe/ose kur ndryshojnë rrethanat e parashikuara në ligjin e auditimit, të cilat konsiderohen të domosdoshme për autorizimin e regjistrimit.

2. Bordi, në vend të heqjes së të drejtës për ushtrimin e veprimtarisë, mund të përcaktojë një kohë të arsyeshme, për të rregulluar gjendjen e pjesëmarrjes në kapital apo të pjesëmarrjes në organet drejtuese. Nëse edhe pas kalimit të afatit të përcaktuar nga bordi, gjendja nuk është rregulluar, bordi vendos heqjen e së drejtës për ushtrimin e profesionit dhe çregjistrimin nga regjistri publik.

3. E drejta për ushtrimin e profesionit të një audituesi ligjor apo të një shoqërie audituese, mund të hiqet, nëse reputacioni është dëmtuar ndjeshëm. Bordi, në vend të heqjes së të drejtës për ushtrimin e profesionit, mund të vendosë pezullimin e ushtrimit të profesionit, duke vënë në dispozicion një periudhë kohe të arsyeshme, e cila është e barabartë me pezullimin, një listë të kërkesave që duhen plotësuar, për të siguruar kthimin e reputacionit të mirë. Nëse edhe pas kalimit të afatit të përcaktuar nga bordi kërkesat nuk janë plotësuar, bordi vendos heqjen e së drejtës për ushtrimin e profesionit dhe çregjistrimin nga regjistri publik.

4. Për qëllime të pikës 3 të këtij neni, reputacioni i mirë i një audituesi ligjor ose i një shoqërie audituese konsiderohet si i dëmtuar ndjeshëm në rast se vërtetohet një nga situatat e mëposhtme, por pa u kufizuar:

a) është caktuar nga gjykata një masë shtrënguese e arrestit në shtëpi ose e arrestit në burg për një vepër penale të kryer me dashje;

b) është caktuar nga gjykata një nga masat ndaluese të parashikuara në Kodin e Procedurës Penale, që i ndalon përkohësisht ushtrimin e profesionit të audituesit ligjor;

c) është vendosur një sanksion disiplinor ose administrativ nga institucione të tjera shqiptare ose të huaja për shkelje profesionale dhe të përsëritur;

ç) ka shkelur rëndë ose në mënyrë të përsëritur kodin e etikës, rregullat e moralit dhe të profesionit, rekomandimet e autoriteteve mbikëqyrëse të profesionit apo të autoriteteve të ndryshme mbikëqyrëse të tregut.

5. Mospërmbushja e detyrimeve të kualifikimit të vijueshëm është kusht për mosregjistrimin e audituesve ligjorë në listën e publikueshme për të gjithë vitin pasardhës.

Neni 24

Raste të tjera disiplinore për çregjistrimin e audituesve ligjorë nga regjistri publik

1. Audituesi ligjor fshihet përfundimisht nga regjistri publik i audituesve ligjorë, në rastet kur:

a) konstatohen parregullsi në:

i. dokumentet e nevojshme, të lidhura me provimet e aftësisë profesionale; 

ii. deklarimet, të cilat rezultojnë të pavërteta, në lidhje me dhënien fund të papajtueshmërive, që kërkohen për ushtrimin e profesionit në praktikë dhe për garancitë etike e morale, të dorëzuara në çastin e bërjes së kërkesës për regjistrimin e parë në regjistrin publik;

iii. dokumentet e në faktet e deklaruara gjatë procedurave të mundshme të pezullimit të përkohshëm të ushtrimit të profesionit;

b) në përfundim të një procedure disiplinore ndaj tij, është marrë masa disiplinore e çregjistrimit nga regjistri publik;

c) për shkak të shkeljeve dhe masave disiplinore të përsëritura, reputacioni i të regjistruarit është cenuar ndjeshëm;

ç) është hequr e drejta e ushtrimit të profesionit, për shkak të ndryshimit të kushteve të domosdoshme për regjistrim, të lidhura me pjesëmarrjen në kapital;

2. Fshirja përfundimtare nga regjistri publik bëhet me vendim të BM-së, pasi janë ndjekur të gjitha hapat e nevojshëm të investigimit dhe verifikimit të fakteve dhe evidencës lidhur me rastin. 

Neni 25

Administrimi i dokumentacionit gjatë procesit të investigimit

1. Dosja e investigimit administrohet nga sekretaria teknike e KIDB-së. 

2. Në çdo mbledhje të KIDB-së mbahet një procesverbal me shkrim i cili përmban datën dhe vendin e mbledhjes, anëtarët që morën pjesë, çështjet që u diskutuan, vendimet që u morën dhe rezultati i vendimeve.

3. Dosjet duhet të ruhet për një periudhe prej pesë vitesh.

4. Dispozitat e parashikuara për KIDB-në në pikën 1, pikën 2 dhe pikën 3 të këtij neni zbatohen për KID-në dhe komisionet e investigimit dhe disiplinës të organizatave profesionale të kontabilistëve të miratuar.

Neni 26

Publikimi i masave disiplinore

1. Masat disiplinore të vendosura publikohen në faqen zyrtare të BMP-së, shoqëruar me informacion mbi llojin dhe natyrën e shkeljes dhe identitetin e individit ose të personit juridik për të cilin është vendosur sanksioni, pasi të gjitha të drejtat e apelimit, të parashikuara në nenin 57/1 të ligjit të auditimit, të jenë shteruar ose të ketë përfunduar afati i ankimit, menjëherë pasi audituesi ligjor ose shoqëria e auditimit janë njoftuar për atë vendim. Akti disiplinor duhet të përmbajë edhe dispozitat për mënyrën e publikimit.

2. BMP-ja dhe Organizata Profesionale e Audituesve Ligjorë mund të publikojnë sanksionet e vendosura në mënyrë anonime dhe në përputhje me legjislacionin kombëtar në cilëndo nga rrethanat e mëposhtme:

a) në rastet kur sanksioni është vendosur ndaj një individi dhe publikimi i të dhënave personale rezulton të jetë joproporcional nga një vlerësim paraprak i detyrueshëm i proporcionalitetit të këtij publikimi;

b) kur publikimi vë në rrezik stabilitetin e tregjeve financiare ose procesin hetimor në vazhdim; 

c) kur publikimi shkakton dëme joproporcionale (më të mëdha se shkelja) për institucionet ose individët e përfshirë.

3. BMP-ja dhe Organizata Profesionale e Audituesve Ligjorë, referuar sanksioneve që kanë qenë objekt ankimimi, në përputhje me nenin 57/1 të ligjit për auditimin, publikojnë, sa më shpejt dhe në mënyrë sa më të arsyetuar që të jetë e mundur, informacione lidhur me statusin e rezultatin e çdo ankimi.

4. BMP-ja duhet të sigurojë që çdo publikim, në përputhje me pikën 1 të këtij neni, të bëhet brenda një kohe të arsyeshme dhe të ruhet në faqen e tyre zyrtare të internetit për të paktën pesë vjet, pasi të jenë shteruar ose të kenë kaluar të gjitha të drejtat apo afatet e ankimimit të parashikuara në nenin 57/1 të ligjit për auditimin. 

5. BMP-ja publikon në faqen e saj zyrtare sanksionet administrative të dhëna sipas nenit 55/2 të ligjit për auditimin, të cilat do të ruhen në këtë faqe për një periudhë 1-vjeçare që nga data e publikimit.

6. Publikimi i sanksioneve, i masave disiplinore dhe i çdo deklarate publike duhet të bëhet duke respektuar të drejtat themelore, në veçanti, të drejtën për respektimin e jetës private dhe familjare, si dhe të drejtën për mbrojtjen e të dhënave personale.

Neni 27

Dispozita përfundimtare

1. Në rast mospërputhjeje ndërmjet dispozitave të kësaj rregulloreje dhe akteve të tjera nënligjore të nxjerra nga Bordi i Mbikëqyrjes Publike, do të zbatohen dispozitat e kësaj rregulloreje.

2. Ngarkohen të zbatojnë këtë rregullore Bordi i Mbikëqyrjes Publike, KIDB-ja dhe subjektet e parashikuara në nenin 3 të kësaj rregulloreje.
3. Masat disiplinore për dhënien e sigurisë mbi raportimin e qëndrueshmërisë do të zbatohen për periudhat e raportimit të mbyllura më 31.12.2028.

4. KIDB-ja do të ushtrojë funksionet në përputhje me vendimin nr. 13, datë 8.5.2025.
Aneks 1 

Tabela e përcaktimit të nivelit të shkeljeve:

	Ndikimi i shkeljes ose i sjelljes së papajtueshme
	Niveli i shkeljeve

	
	Shkelje ose sjellje të papajtueshme
e lehtë
	Shkelje ose sjellje të papajtueshme
serioze
	Shkelje ose sjellje të papajtueshme
e rëndë

	Rëndësia e shkeljes ose sjelljes së papajtueshme 
	Përmirësohet pa krijuar shkelje ligjore përmes masave këshilluese, vërejtjes ose udhëzimeve të përshtatshme.
	Mos pajtueshmëri e qartë, me:

i. kërkesat e ligjit për auditimin dhe akteve nënligjore në zbatim të tij; 

ii. standardet profesionale të auditimit dhe dhënies së sigurisë; 

iii. kodin e etikës;
iv. kërkesat e pikës 2, të nenit 10 të kësaj rregulloreje.

	Mos pajtueshmëri thelbësore, me: 

i. kërkesat e ligjit për auditimin dhe akteve nënligjore në zbatim të tij; 

ii. standardet profesionale të auditimit dhe dhënies së sigurisë; 

iii. kodin e etikës;

iv. me kërkesat e pikës 2, të nenit 10 të kësaj rregulloreje.


	Ndikimi në cilësinë e punës gjatë ushtrimit të veprimtarisë profesionale
	I papërfillshëm ose minimal
	Ndikim i ndjeshëm, por i korrigjueshëm.
	Ndikim i rëndë dhe potencialisht i pakorrigjueshëm.

	Shkalla e përgjegjësisë së personit përgjegjës
	Pa qëllim të keq, gabim i rastësishëm.
	Mund të përfshijë pakujdesi serioze apo neglizhencë të vazhdueshme.
	Me qëllim të qartë për të mashtruar, manipuluar ose fshehur informacione.

	Kohëzgjatja dhe shkeljet ose sjelljet e papajtueshme të mëparshme, në lidhje me ligjin e auditimit dhe akteve nënligjore të nxjerra në zbatim të tij, nga audituesi ligjor ose shoqëria audituese përgjegjëse (recidivizmi).
	E izoluar gjatë ushtrimit të profesionit, nuk është përsëritur.
	Në vazhdimësi gjatë ushtrimit të profesionit, e përsëritur ose me paralajmërime të mëparshme.
	Në vazhdimësi gjatë ushtrimit të profesionit, e përsëritur pavarësisht paralajmërimeve, tregon mospajtueshmëri të vazhdueshme..

	Nivelin e bashkëpunimit të personit përgjegjës me BMP-në
	Audituesi ose shoqëria e auditimit ka bërë deklarim vullnetar përpara fillimit të procesit të investigimit apo kontrollit të cilësisë.

	Audituesi ose shoqëria e auditimit bashkëpunon pjesërisht ose me vonesë.
	Audituesi ose shoqëria e auditimit qëllimisht refuzon, ndërpret, pengon, nuk bashkëpunon dhe/ose nuk siguron informacion.

	Shuma e të ardhurave të fituara ose të humbjeve të shmangura nga personi përgjegjës, për aq sa mund të përcaktohet, nga ushtrimi i detyrës së caktuar 
	Jo reale ose minimale.
	Të kufizuara, por të prekshme për palët e interesuara.
	Serioze për interesin publik, klientin apo sistemin e mbikëqyrjes të auditimit ligjor.

	Interesi i publikut
	Nuk cenohet.
	Mund të cenohet në rast të mosmarrjes së masave disiplinore.
	Cenohet rëndë, përbën rrezik për reputacionin e profesionit dhe besimin në raportet financiare.


Tabela e përcaktimit të kufijve të gjobës:

Tabela për përcaktimin e kufijve të pezullimit:

